જો કે આ બધી જીત હકીકતે આંશિક જ હતી! ઓસ્કર જાણતો હતો, કે સમ્રાટોની માફ કરવાની રીતો પણ સજા આપવા જેટલી જ અતાર્કિક હોય છે. એમિલ કૃતવર્ત નામનો એક ઈજનેર એમેલિયાના બેરેકની પાછળ આવેલી રેડિયેટર ફેક્ટરીમાં કામ કરતો હતો, અને ઓસ્કરની પેટા છાવણીમાં કેદી તરીકે રહેતો હતો. ત્રીસીના દાયકાના અંતમાં એ યુવાને સનદ મેળવી હતી. એણે પણ એમેલિયાના અન્ય કેદીઓની માફક શિન્ડલરના કેમ્પની મદદ માગી હતી, પરંતુ કેદીઓ પર દાખલો બેસાડવા માટે પ્લાઝોવમાં લઈ જઈને કૃતવર્તને ફાંસીએ લટકાવી દઈને એસએસે એ સાબીત કરી આપ્યું, કે આ કેમ્પ પર ખરેખર કોનું વર્ચસ્વ હતું, છેવટે જીવન-મરણ જેવી બાબતે તો ખરું જ! યુદ્ધ પુરૂ થાય અને શાંતિ સ્થપાય ત્યાં સુધી જીવિત રહેલા પ્લાઝોવવાસીઓ માટે તો, તેમણે પોતે સહન કરવી પડેલી પીડા અને માનહાનિ ઉપરાંત, ઇજનેર કૃતવર્તની ફાંસી એ એવો સૌથી પહેલો બનાવ હતો, જેને તેઓ વર્ષો સુધી યાદ કરવાના હતા! ફાંસીના માંચડાની બાબતમાં એસએસ દ્વારા અત્યંત લોભ કરવામાં આવતો હતો. પ્લાઝોવમાં ફાંસીના માંચડાની જગ્યાએ ગોલપોસ્ટની માફક બે લાંબાં લાકડાં જ ગોઠવી દેવામાં આવતાં હતાં, ઐતિહાસિક કાળના વધસ્તંભો કે શિરચ્છેદ માટેના આધુનિક યંત્રો, એલિઝાબેથના સમયના ફાંસીના માંચડા કે મુખ્ય ન્યાયાધીશની ઑફિસના પાછળના મેદાનમાં બનાવેલા વધસ્તંભો જેવો કોઈ ભભકો આ માચડાઓમાં જોવા મળતો ન હતો.